ענתיות: תפוז בלוגים-לג´ירף יש צוואר ארוך
ענתיות
22/06/2012 16:52:24
חבל שהניקוד של הוורד לא עובד גם בתפוז...אז אולי הייתן מבינות מה אני מנסה לכתוב בכותרת, לא?! התכוונתי לתאר מן תכונה כזאת, חמקמקה במיוחד, שהדרך היחידה שאני מצליחה לתאר אותה היא במילה הזו "ענתיות"- כלומר התכונה המיוחדת שיש רק לנשים שקוראים להן ענת. אני מכירה המון ענתיות. ממש המון. אני די בטוחה שלפני ש"נועה" הפך לשם הכי פופלרי בישראל, השם "ענת" כיכב בראש הרשימה. כמעט כל הענתיות שאני מכירה הן יצירתיות ומוכשרות להפליא. השאר כנראה לא גילו את זה עדיין. מעבר לזה שאני מעריכה ומקנאה בענתיות האלו שסביבי, אני הכי הכי אוהבת ללכת לסדנאות של ענת. כל ענת. אני יודעת שזה אומר שההנאה מובטחת.
הבטחתי שאחרי המבחן אני אעלה סדרת פוסטים שמתייחסים לתשובות שנתתן לשלוש השאלות ששאלתי בפוסט ההגרלה. השאלה הראשונה הייתה- מהי סדנת החלומות שלכן? אז לפני שאני אספר לכן למה אני כל כך אוהבות סדנאות של ענת וספציפית על הסדנה האחרונה של ענת בה הייתי, אני רוצה לספר קצת על התשובות. כמו שאמרתי בפוסט ההגרלה, אני אשמח אם מארגנות הסדנאות יקבלו כמה רעיונות ותובנות מהתשובות...
קודם כל אני רוצה לציין תגובה אחת מסויימת, של מישהי שאני לא מכירה ולא מגיבה באופן קבוע בבלוג, אבל היא הגיבה ממש כמו שדמיינתי, עם הרבה חומר לעבוד איתו. הכינוי שלה הוא "רק אישה" וזה מה שהיא כתבה:
או קיי, עכשיו תוך כדי כתיבה גיליתי שיש לי כמה כאלה :-)
1. עיצוב דף בסגנונות שונים. אולי אפילו עם אותה התמונה...
2. עיצוב באותו סגנון על כמה אובייקטים: כרטס ברכה, דף, תגית... בסגנון וינטאג'
3. לימוד טכניקות
* לא קשורה לחנות למכירת מוצרי סקראפ/ או למוצרים של חברה ספציפית
* מאפשרת לבחון מוצרים חלופיים
* מלמדת ליצור [קישוטים] לבד ולא רק להשתמש בקנוי
* ורצוי כזאת שיש לה המשך :-)
אז תודה רבה לך על התגובה, וכאות תודה אני מזמינה אותך מראש להשתתף בסדנה שאני אבנה לאור מסקנותיי מהתשובות שקיבלתי חינם אין כסף. מבטיחה לזכור את ההבטחה הזו גם אם ייקח הרבה זמן עד שהסדנה תצא לפועל.
ועכשיו לדברים כלליים- הרוב הגדול דיבר על המדריכה. שתהיה מנוסה, שתהיה סבלנית, שלא תהיה שיפוטית. החברה (עדיף לבוא בזוגות...חייבת להודות שכבר יש לי רעיון מה לעשות עם זה) והמחיר קיבלו גם הם מקום חשוב בראש. לגבי הנושא הנלמד היו הרבה דעות- חלק רצו משהו חדש, חלק רצו משהו שקרוב לתחום שלהן כדי שיוכלו בקלות ליישם בבית, לחלק היה חשוב שיהיה תוצר שימושי, לחלק היה חשוב מאוד לצאת מהסדנה עם תוצר מוגמר ולחלק הייתה חשובה הפרשנות האישית.
עוד דברים שעלו- להציג מראש את הקיט כולו ולא רק הצצות קטנות, שיישארו הרבה שאריות מהקיט לעבודה בבית, שיהיו מעט משתתפות, שיהיה מקום גם למתחילות, שיהיו קיטים אישיים. הרבה התייחסו גם למיקום ולשעות, אבל אני לא חושבת שזה יכול להיות רלוונטי כאיזושהי הכללה...לעומת זאת כמה ציינו נגישות בתחבורה ציבורית כתנאי, וזה דווקא נראה לי רלוונטי מאוד (למרות שלצערי אני חוטאת בזה בעצמי).
ומהי סדנת החלומות שלי? בגלל שסדנאות זה עסק יקר, ואני מקבלת את זה שסדנאות זה עסק יקר, אני בוררת את הסדנאות אליהן אני הולכת בקפידה רבה, ומרשה לעצמי לרוב שתי סדנאות יקרות בשנה. איך אני בוחרת אותן? אני מסכימה עם הרבה מאוד מהנאמר ובעיקר עם ההתחלה- שהעיקר המדריכה.
אני אוהבת סדנאות שלמדריכה שלהן יש סגנון ובעיקר דרך חשיבה שונה ככל האפשר משלי. כזו שאם אני אגיד שחור, היא מייד תגיד וורוד. כזו שאפילו לא אוהבת כתום. כמה שיותר שונה- גדלים הסיכויים שלי ללמוד. וזה התנאי הראשון ולמען האמת היחיד שלי להרשמה לסדנה. המטרה שלי היא לראות בפעולה דרך אחרת של חשיבה. אם הסדנה ממש טובה, שינוי קטן בדרך החשיבה יחלחל אליי, גם מחוץ לגבולות שולחן היצירה. לימוד של טכניקות וטריקים זה חשוב ונחמד, אבל "על הדרך", לא סדנה שלמה, אלא ככלים בדרך לשינוי החשיבה, לא כמטרה עיקרית.
מעבר לזה אני אוהבת שכל אחת יוצאת עם התוצר שלה. באופן עקרוני אני נוטה פחות לחבב סדנאות שיש בהן קיט מוכן, אבל לפעמים, אם התנאי הקודם מתקיים, אני בהחלט מתפשרת על זה, אבל צריכים להיות לסדנה עוד יתרונות בולטים. למשל- סדנה עם גימיק, עם ייחוד, עם קונספט שעוד לא שמעתי עליו. לרוב זה מתחבר לסעיף הראשון- כי אם יש קונספט מדליק זה אומר שלמדריכה יש ראש מדליק.
אני בהחלט מעדיפה סדנאות בהן יוצאים עם תוצר מוגמר, או לפחות עם תוצר כמעט מוגמר, כך שביום של הסדנה, כשאני מגיעה הבייתה עם טונות של השראה, אני אוכל להוסיף את הדבר האחד שהיה לי חסר ולסיים. אני אוהבת שיש תחושה של שיתוף, גם עם המדריכה וגם עם שאר הבנות. לא "מה ששלי שלי", אלא הזמנה אמיתית מכל הלב להשתמש בכל מה שיש, לחפש את הקישוט המדוייק שחסר למישהי אחת, את צבע הדיו הנכון למישהי אחרת ולא להתקמצן על הציוד האישי.
נראה לי שאלו הם התנאים הבסיסיים, כמובן שיש עוד, אבל אלו אקסטרות. למשל מחיר סביר זה כמובן עדיף (סביר זה כמובן נתון לפרשנות...אני לא יכולתי להרשות לעצמי להירשם לאף אחת מהסדנאות החו"ליות שהתקיימו עד היום בארץ, למשל. זה לא סביר עבורי), אבל מכיוון שכמו שאמרתי אני מרשה לעצמי גם ככה רק 2-3 סדנאות בשנה, לרוב זו השקעה שאני מוכנה לה.
המלכה בעיני של הסדנאות בארץ היא כמובן ענת-ענת סימון, הלוא היא פיית מרציפן, וכשהיא מכריזה על סדנה חדשה (ולרוב גם לפני, אני בצד הדוחף...) אני הראשונה להירשם. הייתי בשלוש סדנאות שלה וכל אחת הייתה יותר מוצלחת מקודמתה, ושונה לחלוטין. הייתי גם בסדנה של ענת mrs G.. על כל אחת מהסדנאות הללו כבר סיפרתי בפוסטים שלמים וחופרים.
הסדנה האחרונה שהייתי בה הייתה גם היא של ענת- ענת טשופילה. כבר המון המון זמן אני עוקבת אחרי הבלוג הנפלא שלה ומתלהבת בכל פעם מחדש מהרעיונות המקוריים שלה ומהחשיבה האחרת. בכל פעם שהיא מציעה סדנה מדליקה אחרת אני מתלהבת, ומקנאה. כי היא גרה רחוק. ממש. ואם פעם הייתי נוסעת לסדנאות רחוקות די בקלות, היום זה נהיה בלתי אפשרי. כשהיא הציעה לפתוח עונה שלמה של סדנת "ש-קיט נייר" שלה במרכז, התלהבתי מאוד. הרעיון של סדרת סדנאות בהן עושים שימוש בקיט אחד, כמעט ללא תוספות חיצוניות, מאוד קסם לי. שידלתי את גיסתי להצטרף אליי ויצאנו לדרך.
במפגש הראשון הכנו שני דפי אלבום שונים. כאמור, השתמשנו בקיט אחד, בו נשתמש לאורך שלושת המפגשים של הסדנה. הקיט נקרא BE YOU, של חברת Fancy Pants. הדפים הם כמעט העתקה לדפים שענת הכינה כדוגמה, עם קצת פרשנות אישית.
את הראשון החלטתי להקדיש, כמו שענת הציעה- לעצמי:
קצת קשה להאמין אבל דף הרקע כאן הוא אפור חלק. עם צבע אקרילי, שקף, חותמות, מדבקות, ראב אונים ודפים מדוגמים (אחדמהם הוא פס מהכריכה של הקיט) הוא הפך להיות צבעוני ושמח.
העיקר לדעתי הן התמונות. אף פעם לא הכנתי דף שמתרכז בעצמי. זה נראה לי אמריקאי ומוזר. אבל זו אחת הסיבות שצריך סדנאות. הייתי צריכה את זה, את התזכורת הזו שהפכתי לכותרת. הנה התמונות:
וקצת פרטים מקרוב:
בדף השני כבר חזרתי לסורי ועיצבתי אותו לנסיכה המדהימה שלי:
גם כאן דף הרקע היה חלק פעם...עם המון המון גלימר והמון צבע אקרילי הוא הפך לרקע המרהיב הזה ולדף שאני ממש ממש אוהבת. הדף מתעד את אחד הרגעים המרגשים בו יעלה ישנה בעגלה (יותר נכון בעגלול שלה בקיבוץ)...אירוע לא שכיח במקומותנו ולכן הכותרת שקצת צוחקת עליה ועלינו...
אין ספק שקיבלתי הצצה למוח יצירתי ונפלא ובגלל זה הסדנה הזו מוגדרת מבחינתי כהצלחה גדולה, ואני מחכה מאוד למפגש הבא, שכבר מתקרב ובא...
רציתי להראות לכן גם את הדפים המקסימים שהכינה גיסתי עם תמונות של יעלה, אבל מסיבות טכניות זה לא התאפשר, אז אולי בפעם הבאה...בינתיים התחלנו (גיסתי ואני) את סוף השבוע בכיף עם בוקר-צהריים של יצירה ובין לבין סעודות טעימות עם הבני זוגים ובהמשך צפויה לי עוד יצירה ועוד משפחה...שיהיה לכולנו סוף שבוע נפלא!
אלבום סדנה
כן, כן ,ה-18 לחודש שוב כאן! ה-18 לחודש האחרון בשנת הלימודים הנוכחית, ה-18 לחודש שאחרי אתגר יום ההולדת הרביעי של הבלוג, כלומר יום...
כבר דיברנו, דשנו וחפרנו, אבל זה עדיין לא נגמר- אלבום דרום אמריקה של אחותי. יש עוד די הרבה דפים ממנו, אבל אני די בטוחה שלא את כולם...
אומרים שככל שמתבגרים קשה יותר למצוא חברים חדשים. לשמחתי הרבה אני מרגישה שהמשפט הזה נכון רק חלקית. לא רק בעולם היצירה אני מוצאת לי...
קודם כל הודעה משמחת- מפגש יוני של מועדון 02 יתקיים ביום שישי, ה-22.06, בשעה 9:00 בביתי הקט שבעמינדב. במפגש נכין לוח עד מקסים, כמ...